Hy stel jou eerste – en jy? – Finesse Meisie
"Iemand wat nie sy eie kruis dra en agter My aan kom nie, kan nie my dissipel wees nie."
Dit klink nogal na 'n groot prys om te betaal. Doen dit nie? Om Jesus heel eerste te stel, bo jou ouers, jou familie, jou broers en susters, jou vriende. Die eintlike betekenis van hierdie stukkie teks is dat ons niks moet toelaat om sy plek in ons lewe te vat nie. Selfs al beteken dit dat jy vriende of familie eenkant toe moet skuif.
Dit kos guts om ons heel beste Vriend eerste te stel, veral as die mense naby aan jou nie dieselfde oor Hom voel nie. Soms is daar mense wat sommer sy Naam gebruik asof dit 'n vloekwoord is. As jy stilbly wanneer dit gebeur, beteken dit jy praat eintlik saam.
Hy verwag van jou om op te staan vir Hom voor jou vriende en familie, al is dit moeilik. Hy sê as ons skaam is vir Hom voor mense, sal Hy ook skaam wees vir ons voor sy Vader. Dit laat mens nogal dink, nè?
Hy stel jou altyd eerste, jy is nooit tweede of derde vir Hom nie. Dink jy nie Hy verdien dieselfde plek in jou lewe nie? Vra Hom om jou te help om sterk te word in Hom. Hy is altyd daar vir jou.